### Beslutning

Godkendt.

Afbud: Ella Thygesen

### Sagsfremstilling

## **Resume og sagens baggrund**

Den 12. december 2024 blev en ændring i folkeskoleloven vedtaget i
Folketinget i forlængelse af Aftale om folkeskolens kvalitetsprogram
(folkeskolereformen). Som en del af aftalen skal alle kommuner tilbyde
juniormesterlæreordning for elever i 8. og 9. klasse fra skoleåret [adresse].
Kommunalbestyrelsen skal tage stilling til rammerne for organisering, til- og
framelding, praktiske undervisningsforløb samt de økonomiske forudsætninger for
ordningen.

## Indstillinger

Direktøren indstiller, at:

1. Klasseloftet fastsættes til 20 elever pr.
   juniormesterlæreklasse
2. Tilmeldingsfrist til at gå i juniormesterlæreklasse for
   kommende skoleår fastsættes til 1. marts
3. Frist for framelding af juniormesterlære i 9. klasse
   fastsættes til 1. marts i det pågældende skoleår
4. Der gives mulighed for at elever kan tilmeldes
   juniormesterlære på Skolen på [adresse] fra skoleåret 2026/27
5. Indgåelse af driftsaftale om praktiske forløb på
   juniormesterlæreordningen delegeres til forvaltningen

## Behandling

Børn- og Familieudvalget, Økonomiudvalget, Kommunalbestyrelsen.

## **Sagsfremstilling**

Juniormesterlære er et skoletilbud målrettet elever i 8.
og 9. klasse, som ønsker en mere praktisk orienteret skolegang. Formålet med
juniormesterlæreordningen er at give elever i 8. og 9. klasse mulighed for at
afslutte folkeskolen med et mere praksisorienteret sigte. Elever, der går i
juniormesterlære, vil som udgangspunkt være to dage om ugen i praktik i en virksomhed eller
deltage i praktiske undervisningsforløb og de resterende tre dage have
undervisning på den skole, som de går i juniormesterlære på. For skoleåret
2025/26 tilbydes eleverne at gå i juniormesterlære på [adresse] og Svebølle
Skole.

*Baggrund*

Den politiske aftale om folkeskolens kvalitetsprogram blev indgået den 19. marts 2024. Aftalen består af i alt 33 initiativer. Den 12. december 2024 vedtog Folketinget den endelige lovgivning og med ikrafttrædelse af blandt andet juniormesterlære fra skoleåret 2025/26.

Børn og Familieudvalget blev indledningsvist orienteret om Folkeskolens Kvalitetsprogram den 12. juni 2024 og igen den 1. oktober 2024. Børn og Familieudvalget har haft temadrøftelser af Folkeskolens Kvalitetsprogram den 4. december 2024 og den 7. maj 2025. På baggrund af Børn og Familieudvalgets temadrøftelse den 4. december 2024 og præsentationen af 5 forskellige modeller for realiseringen af juniormesterlære, så er der arbejdet med etablering af juniormestrelære ved [adresse], Høng skole og yderligere et tilbud ved en folkeskole i Kalundborg by.

På baggrund af anbefaling ved Børn og Familieudvalget den 8. januar 2025, så besluttede Kommunalbestyrelsen den 28. januar 2025 at juniormesterlære tilbydes ved Høng Skole og [adresse] fra skoleåret 2025/26 og at der arbejdes videre med etableringsforslag ved en folkeskole i Kalundborg by med henblik på senere politisk behandling.

Rammerne for den kommunalpolitiske behandling er lovgivningen fra 12. december 2024, Bekendtgørelse om juniormesterlære fra 20. marts 2025 samt vejledningen til juniormesterlære fra 10. april 2025 med inspiration til at tilrettelægge juniormesterlære lokalt. Herunder vejledning af elever og forældre, organisering og praktiske undervisningsforløb.

*Organisering af juniormesterlære i skoleåret 2025/26*

Det anbefales, at der fastsættes et klasseloft på 20 elever i en
juniormesterlæreklasse og med mulighed for administrativ dispensation ved konkret vurdering. Klasseloftet er foreslået på baggrund af erfaringerne fra
det nationale rammeforsøg med eud 8/9, som bl.a. initiativet om
juniormesterlære udspringer af. Anbefalingen til klasseloftet vil desuden bidrage til en tættere opfølgning på de enkelte elever undervejs i vekslen
mellem praktik og undervisning. Juniormesterlæreordningen vil løbende blive tilpasset og justeret på baggrund af nationale anbefalinger og lokale forhold.

Ifølge bekendtgørelsen om juniormesterlære skal Kommunalbestyrelsen føre
tilsyn med at praktikken i virksomhederne lever op til den indgåede
praktikaftale, og den undervisning der gives i de praktiske
undervisningsforløb. Tilsynet delegeres til pågældende skoleleder, hvor eleven
er tilmeldt juniormesterlære.

*Praktiske undervisningsforløb*

Ifølge bekendtgørelsen om juniormesterlære er det som udgangspunkt
eleven og dennes forældre, der skal finde en praktikplads. Folkeskolerne i Kalundborg Kommune, der
tilbyder juniormesterlæreordning, og Ungdommens Uddannelsesvejledning vil
i det omfang, det er muligt, understøtte forældre og elever i den opgave. For de
elever, hvor det ikke har været muligt at indgå aftale om praktikplads, skal
Kommunalbestyrelsen sørge for at eleverne tilbydes et praktisk
undervisningsforløb. Da det i løbet af et skoleår kan variere i antallet af
elever, der kan have brug for tilbuddet og der vil være løbende tilgang og
frafald til de praktiske forløb i takt med, at eleverne indgår aftaler om
praktikplads anbefales det, at der indgås aftale med eksempelvis en uddannelsesinstitution om de praktiske undervisningsforløb. Indgåelse af driftsaftale om de praktiske
forløb delegeres til forvaltningen.

*Juniormesterlære i Kalundborg by*

Efter en besigtigelse af de lokalemæssige faciliteter på de tre byskoler af medarbejdere fra henholdsvis Fagcenter Børn, Læring og Uddannelse og Fagcenter Vej, Ejendom og Affald anbefales det, at Skolen på
[adresse] bliver placering for tilbud om juniormesterlære i Kalundborg by fra skoleåret 2026/27. På Skolen på [adresse] er det nemmest og bygningsmæssigt omkostningsneutralt at frigøre et ekstra
klasselokale til deling mellem henholdsvis en 8. og 9. klasse på
juniormesterlæreordning.

Hvis Kommunalbestyrelsen vil arbejde videre med Nyrupskolen eller Rynkevangskolen som valg til juniormesterlære, vil det kræve en ekstra økonomisk bevilling til etablering af lokaler. Dette vil kræve en særskilt økonomisk beregning til senere politisk behandling. Nyrupskolen har ikke mulighed for at
frigøre ledige lokaler til en ekstra klasse, og det vil derfor kræve opsætning
af pavillon. Rynkevangsskolen kan frigøre ét lokale, men det vil kræve
ombygning af nyt lokale til lærerforberedelse. Derudover er der på Rynkevangskolen hensynet til, at skolen også
rummer et inklusionscenter.

*Til- og framelding til juniormesterlære*

Kommunalbestyrelsen kan, af hensyn til skolernes planlægning, institutionernes kapacitet og kommunens vejledning og budgetlægning, forud for hvert skoleår fastsætte en frist for, hvornår en elev senest skal have tilmeldt sig juniormesterlære.
Det anbefales, at fristen fremover
fastsættes til **1. mart**s, da det matcher med fristen for tilmelding til valg af ungdomsuddannelser, skolernes planlægning og
kommunens budgetplanlægning. Dog anbefales det, at der gives mulighed for
dispensation for tilmeldingsfristen i tilfælde, hvor det vurderes, at det
vil være gavnligt for en elev at starte på ordningen frem for andet skoletilbud.
Det anbefales, at eventuel dispensation kan gives ved Fagcenter Børn, Læring og Uddannelse.

Elever på juniormesterlære har selvfølgelig mulighed for at fortryde deres
valg. Hvis en elev ønsker at stoppe i juniormesterlære, skal skolen tilbyde
undervisning efter folkeskolelovens almindelige regler med henblik på, at
eleven kan bestå folkeskolens afgangseksamen, medmindre der er grundlag for at
fritage eleven fra fag eller prøver. Kommunalbestyrelsen kan fastsætte en frist
for, hvornår elever i 9. klasse senest kan framelde sig på juniormesterlære for
at eleven skal bevare retten til at afslutte folkeskolens afgangseksamen. Denne
frist kan ikke ligge før 1. marts i det pågældende skoleår. Det foreslås, at denne frist sættes til 1. marts i pågældende skoleår.

*Specialskoleelever*

Juniormesterlære er et tilbud til alle i folkeskolen, herunder også de
elever der er henvist til specialundervisning.
I den forbindelse skal Kommunalbestyrelsen sikre at eleverne også får den nødvendige
støtte i praktikken. Hvis en elev fra [adresse] vidtgående specialtilbud på specialskolerne ønsker at gå i juniormesterlære vil det
organiseres inden for eksisterende rammer af det skoletilbud, som eleven er
indskrevet på (gælder ikke for elever på inklusionscentrene).

## **Økonomiske konsekvenser**

I folkeskolereformen er der samlet afsat 80 mio.
kr. i 2025 og 190 mio. kr. i 2026 og i årene frem til juniormesterlære. Beløbet fordeles til alle landets kommuner. Hvis ressourcerne tildeles via bloktilskuddet, så forventes
Kalundborg Kommune at modtage 705.000 kr. i 2025 og 1,674 mio. kr. i 2026 og
fremefter.

Den samlede økonomi for juniormesterlære fremgår af det vedlagte bilag. I bilaget fremgår det, at der er udgifter til en klassetildeling til to klasser på
hver skole, en elevtildeling pr. elev indskrevet på ordningen (eksisterende midler på skoleområdet), udgifter
forbundet med befordring, udgifter til indgåelse af aftale med en
uddannelsesinstitution og udgifter forbundet med elevernes praktikophold (fx
sikkerhedsudstyr).

Nuværende ressourcetildelingsmodel tager
udgangspunkt i, at der sker tildeling af budget til alle folkeskoler pr. 1.
marts for næstkommende skoleår, og der foretages ikke løbende justeringer i
tildelingen på baggrund af antallet af elever. Reguleringen af elever som fravælger juniormesterlære undervejs i et skoleår vil derfor først effektueres i næstkommende skoleår. Med juniormesterlære vil der blive lavet en
efterregulering ved skoleårets begyndelse i august af elever indskrevet på juniormesterlæretilbuddene jf. styrelsesvedtægten for Kalundborg Kommunes skolevæsen. Det vil samtidig betyde, at der vil ske en regulering af elevtildeling til de skoler, der afgiver elever til ordningen.

### Sagens forløb

04/06/2025 Børn- og Familieudvalget
Anbefales.
18/06/2025 Økonomiudvalget
Anbefales.